รมว.แรงงาน เผยความร่วมมือกับประเทศญี่ปุ่น นำแนวทางการสร้างความปลอดภัยในสถานศึกษาของประเทศญี่ปุ่น มาปรับใช้
รมว.แรงงาน เผยความร่วมมือกับประเทศญี่ปุ่น นำแนวทางการสร้างความปลอดภัยในสถานศึกษาของประเทศญี่ปุ่น มาปรับใช้ในการพัฒนาประเทศไทยด้านการสร้างจิตสำนึกความปลอดภัยตั้งแต่วัยเด็ก

พล.ต.อ. อดุลย์ แสงสิงแก้ว รัฐมนตรีว่าการกระทรวงแรงงาน ให้การต้อนรับ นายโนริโอะ คิตากาวะ (Mr. Norio Kitakawa) นายกเทศมนตรีเมืองเนยากาวา จังหวัดโอซาก้า ประเทศญี่ปุ่น และคณะ เข้าพบเพื่อหารือเรื่องการสร้างความปลอดภัยในสถานศึกษา ณ ห้องรับรอง อาคารกระทรวงแรงงาน 
รัฐมนตรีว่าการกระทรวงแรงงาน  กล่าวภายหลังการหารือดังกล่าว ว่า ประเทศญี่ปุ่นเป็นประเทศที่มีความเข้มแข็งในด้านการพัฒนาเยาวชนให้มีความสามารถ เป็นผู้ที่มีระเบียบวินัยและมีการปลูกฝังจิตสำนึกในเรื่องความปลอดภัยให้กับเยาวชนตั้งแต่ในระดับสถานศึกษา ซึ่งเป็นต้นแบบที่ดีและเป็นที่ยอมรับระดับนานาชาติ ซึ่งญี่ปุ่นและไทยมีความร่วมมือกันในการดำเนินโครงการด้านแรงงานต่างๆ มายาวนาน จากการหารือในวันนี้ เพื่อกระชับความสัมพันธ์และทำให้เกิดแน่นแฟ้นมากขึ้น 
กระทรวงแรงงาน จะนำแนวทางการสร้างความปลอดภัยในสถานศึกษาของประเทศญี่ปุ่นมาปรับใช้ในการพัฒนาการดำเนินงาน โดยสร้างต้นแบบเพื่อใช้ในการรณรงค์สร้างวัฒนธรรมความปลอดภัยตั้งแต่ระดับสถานศึกษา โรงเรียน รวมทั้งพัฒนางานด้านความปลอดภัยเพื่อให้มีประสิทธิภาพและเกิดประโยชน์สูงสุดแก่เยาวชนที่จะเป็นบุคลกรที่มีคุณภาพสู่ตลาดแรงงานในอนาคต 

รัฐมนตรีว่าการกระทรวงแรงงาน กล่าวต่อว่า รัฐบาลไทย โดยกระทรวงแรงงาน ได้กำหนดนโยบายเน้นหนักเรื่องความปลอดภัยและอาชีวอนามัยของประเทศไทย (Safety Thailand) ซึ่งเป็นการปลูกจิตสำนึกด้านความปลอดภัยตั้งแต่วัยเด็กให้กับนักเรียน นักศึกษาและเยาวชน เป็นหนึ่งในการดำเนินการตามนโยบายดังกล่าว 
ซึ่งดำเนินการมาตั้งแต่ปี 2558 ต่อเนื่องจนถึงปัจจุบัน โดยจัดให้มีโครงการ “สถานศึกษาปลอดภัยและสุขภาพอนามัยดี” และจัดกิจกรรมการประกวดสถานศึกษาปลอดภัยตั้งแต่ระดับโรงเรียนอนุบาลจนถึงระดับอุดมศึกษา โดยมีโรงเรียนเข้าร่วมกิจกรรมกว่า 2,000 แห่ง จำนวนนักเรียนที่เกี่ยวข้องกว่า 1,200,000 คน ทั้งนี้ จะเร่งเดินหน้าสร้างเสริมความปลอดภัยและสุขภาพอนามัยที่ดีให้เกิดขึ้นกับคนทำงานและประชาชนในทุกภาคส่วน